ཚེ་སྲོག་ལ་གཅེས་སྤྲས་བྱེད་པ་ཡིན་ནའང་མིའི་རིགས་རྐྱང་བའི་ཚེ་སྲོག་ཙམ་མིན་པར།སྲོག་ཆགས་ཚང་མའི་ཚེ་སྲོག་ལ་བྱམས་སྐྱོང་དང་གཅེས་སྤྲས་བྱེད་རིགས་ཤིང་།དེའི་ཕྱོགས་ནས་སྐད་ཆའང་བཤད་ཐུབ་དགོས།འཛམ་གླིང་སྟེང་གི་ཆེས་རིན་ཐང་དང་ལྡན་པ་ནི་ཚེ་སྲོག་ཡིན་ལ།རྒྱ་ཡུལ་དུ་སྐད་གྲགས་ཆེ་བའི་ཉན་ཁྲི་བླ་མས་ཚེ་ཐར་སྲོག་བླུའི་རྣམ་གཞག་ལས།འཇིག་རྟེན་གྱི་ཆེས་རིན་ཐང་ཆེ་བ་ནི་ཚེ་སྲོག་དང་།གནམ་འོག་གི་ཆེས་གདུག་རྩུབ་ཆེ་བ་ནི་སྲོག་གཅོད་པའོ།།ཞེས་གསུངས་ཡོད།དེར་བརྟེན་མི་དང་སྲོག་ཆགས་གང་ཞིག་ལ་མཚོན་ཡང་སྲོག་གཅོད་རྒྱུ་ནི།ཆེས་གདུག་རྩུབ་དང་གཏུམ་དྲག་གི་ལས་ཀ་ཞིག་རེད།མི་ལ་ལ་ཞིག་གིས་སྲོག་ཆགས་གསོད་པ་དང་མི་གསོད་པ་གཉིས་ནི་རྩ་བ་ནས་མི་འདྲ་སྟེ།སྲོག་ཆགས་དེ་ཚོས་གཏམ་སྨྲ་མི་ཤེས་ལ་མི་ལྟ་བུའི་ཤེས་རབ་ཀྱང་མེད་ཅེས་སྙམ་སྲིད་ཀྱང་།འདིའི་ཐད་ལ་དུས་རབས༡༨པའི་དབྱིན་ཇིའི་མཚན་ཉིད་རིག་པ་བ་པིན་ཤིན་གྱིས་སུན་འབྱིན་གྱི་ཚུལ་དུ།སྲོག་ཆགས་གསོད་པ་དང་མི་གསོད་པའི་བར་གྱི་རྩ་བའི་ཁྱད་པར་ནི།སྲོག་ཆགས་དེ་དག་ལ་ཤེས་རབ་ཡོད་མེད་དང་གཏམ་སྨྲ་བའི་ནུས་པ་ཡོད་མེད་ལ་བལྟ་རྒྱུ་མིན་ལ།དེ་ནི་བདེ་སྡུག་གི་ཚོར་བའི་ནུས་པ་ཡོད་མེད་ལ་བལྟ་དགོས་ཞེས་བཤད་ཡོད།གནས་ལུགས་འདི་ཤིན་ཏུ་གཙོ་ཆེ་བས་རྣམ་པ་ཚོས་སེམས་ལ་བཟུང་ན་ཕན་ཐོགས་ཆེན་པོ་ཡོད་པ་རེད།བདེ་སྡུག་གི་ཚོར་བ་སྲོག་ཆགས་ཚང་མར་ང་ཚོ་དང་འདྲ་བར་ཡོད་པ་ཤེས་དགོས་ཤིང་།དེ་དག་ལ་གནོད་པ་བསྐྱལ་ན་སྡུག་བསྔལ་དང་།སྲུང་སྐྱོབ་བྱས་ན་བདེ་བར་འགྱུར་བ་ཡིན་པ་དེའི་རྒྱུ་མཚན་གྱིས།ང་ཚོ་མིའི་རིགས་ཀྱིས་གང་བྱུང་དུ་སྲོག་ཆགས་ཀྱི་ཚེ་སྲོག་ལ་རྡོག་རྫིས་དང་མནར་གཅོད་གཏན་ནས་བྱེད་མི་རིགས་པ་ཡིན།འཕགས་པ་ཀླུ་སྒྲུབ་ཀྱིས་ཤེར་ཕྱིན་ཆེན་མོའི་ནང་དུ།སྲོག་གཅོད་གོང་ན་སྡུག་གཞན་མེད།།